Corona-pandemien har sat så store begrænsninger for flyvningerne, at det aalborgensiske flyselskab Great Dane Airlines er gået konkurs. Det skriver virksomhedens direktør på facebook. Underskuddet for 2020 lød på 50,6 millioner kroner til virksomheden, ifølge tallene fra Det Centrale Virksomhedsregister. Det er dobbelt så meget som underskuddet året før. - Vi har kæmpet os igennem den største krise i luftfartens historie, men desværre kan vi ikke fortsætte længere. Vi har i dag indleveret vores konkursbegæring, skriver virksomhedens direktør, Thomas Hugo Møller på sin facebook-profil. - Det er jo en træls dag. Der er mange mennesket, der er berørt af det. Der var bare ikke nogen anden mulighed, siger Indehaver af Great Dane Airline, Eigild B. Christensen. Fly aflyst og personalet fyret Det bare tre år gamle firma har ifølge det offenlige register 78 ansatte, og de fik mandag eftermiddag besked om, at de var fyret. Samtidig blev et fly, der skulle afgå fra Billund mandag, aflyst. Det betød, at passagererne måtte tage hjem igen. - Jeg er naturligvis meget påvirket af dette, ikke mindst på vegne af alle de fantastiske Great Danes, der har kæmpet igennem stormen og har troet på mig, skriver Thomas Hugo Møller på facebook henvendt til de opsagte medarbejdere. Indehaver af Great Dane Airline, Eigild B. Christensen, siger, at han ikke har tænkt sig at kaste sig ud i nye satsninger i flybranchen. - Det er helt slut for mit vedkommende. Der er ikke andet at gøre end at trække en streg i sandet, og sige: "Det var det, siger han. Allerede for lidt over et år siden startede nedturen, da virksomheden sagde farvel til 32 medarbejdere. Se indslaget fra dengang herunder:
78 fuldtidsansatte blev mandag sendt hjem fra det konkursramte selskab.